יוסף בן פורת (רב)

הרב יוסף צבי בן פורת (נולד בה'תש"ו, 1946) הוא רב, ומרצה חרדי ישראלי, ראש ישיבת "אשרי האיש" לבעלי תשובה בירושלים, ומהבולטים בעולם התשובה בישראל.

ביוגרפיה
נולד בוורוצלב שבפולין להורים ניצולי שואה, ולאחר לידתו היגר עם הוריו למחנה עקורים בגרמניה. ב-1950 עלה לישראל, התגורר במעברת אוהלים וצריפים בבאר יעקב. בשנת 1952 עבר לשיכון "עמידר" בבת-ים.

למד בבי"ס ממ"ד "עקיבא" בבת ים, שנוסד על ידי אביו. לאחר מכן למד בישיבת תל אביב ובישיבת היישוב החדש אצל הרב יהודה קולודצקי. בין השנים תשכ"ו–תשל"א (1966–1971) למד בישיבת פוניבז' אצל הרב שך, הרב שמואל רוזובסקי והרב מרדכי שלמה ברמן. בשנת תשכ"ח (1968) עבר ללמוד בישיבת מיר והיה מתלמידיו הקרובים של הרב נחום פרצוביץ. ב-1970 חזר לישיבת פוניבז'.

ב-1971 נשא את יונה בתו של רבי אריה בינה, ראש ישיבת בני עקיבא נתיב מאיר. לאחר נישואיו שב לישיבת מיר ולמד בה עד שנת 1978 אצל ראש הישיבה, רבי חיים שמואלביץ.

הוא קיבל סמיכה לרבנות מהרבנים יהושע מנחם אהרנברג, יצחק אביחצירא, כתריאל פישל טכורש ועובדיה יוסף.

 פעילות תורנית 
בשנת 1978 עבר עם משפחתו להתגורר באופקים, לימד בישיבת אופקים והשתתף בהקמת מכללת אופקים לבנות. במסגרת פעילותו התורנית לקירוב רחוקים מסר שיחות במושבי וקיבוצי הנגב הצפוני, באר שבע ובסיס חיל האוויר בחצרים.

בשנת 1982 חזר לירושלים והתבקש להקים ישיבה לבעלי תשובה במוסד דיסקין בגבעת שאול. לאחר מכן, נקרא לעמוד בראש המחלקה הישראלית של ישיבת "אור שמח" (1983-1999). עם הזמן התבקש להרצות וללמד גם במקומות נוספים, במסגרת שיעורים קבועים במכון ויצמן למדע, באוניברסיטה העברית, בטכניון, ובחוגי בית ברחובות, שוהם, כפר רות ומכבים. לאורך השנים מוסר שיחות בפני סטודנטים, קצינים, חיילים וחניכי מכינות קדם צבאיות ובקרב קהילות יהודיות בחו"ל (ארצות הברית, קנדה, מקסיקו, דרום אפריקה, מרוקו, וינה). במסגרת הרצאותיו משלב הרב בנוסף להשכלה התורנית ידע נרחב במדעי הרוח והחברה ובקיאות במדעים המדויקים.

בשנות העלייה מברית המועצות נטל על כתפיו להקים מוסדות לקירוב העולים החדשים: ישיבה, כולל, אולפנים להקניית העברית בירושלים ובבאר שבע, מכון להכשרת רבנים לקהילות יהודיות בתפוצות מטעם קרן רוטשילד, סמינרים ושבתות עיון, אולפנה לגיור, הוצאת עלון שבועי וספרי קודש בשפה הרוסית והפצתם בקהילות דוברי-רוסית בעולם. משנת 2011 אימץ הרב בן פורת את הקהילה היהודית בפיטיאגורסק שבחבל קווקז, שברוסיה, ושלח לשם שלושה זוגות מאברכי "אשרי האיש" שהתחילו שחיטה כשרה והפעילו את המקווה שלא הופעל לפני כן. כיום הוא שולח לשם תלמידים מישיבתו שמלמדים את הילדים והצעירים יהדות ובכך עצרו את זרם ההתבוללות.

 ישיבת "אשרי האיש" 
בשנת 1998 הקים את ישיבת "אשרי האיש" בשכונת בית וגן בירושלים, ישיבת "אשרי האיש" היא ישיבה לבעלי תשובה, בעלי רקע צבאי ואקדמי. עבורם, מהווה הישיבה חממה תורנית בה הם בונים את אישיותם על פי ערכי היהדות ומקבלים ליווי עד ליום חתונתם.

סדר היום כמתכונת הלימודים בישיבות המקנות את דרכי לימוד הגמרא וההלכה, לצד שיחות מחשבה ומוסר בזיקה לפרשת השבוע ומתוך עיון בספרי המוסר היסודיים. שיחותיו של הרב בן פורת עולות לאתר האינטרנט של הישיבה, מופצות ברשתות החברתיות השונות וזוכות לקהל צופים ומאזינים רחב בארץ ובעולם.

נכון לשנת תשפ"ד, לישיבה בוגרים רבים. מהם הלומדים בכוללים ומוסדות תורניים ברחבי הארץ והעולם, נושאים בתפקידי רבנות ומנהיגי קהילות או משלבים לימוד תורה לצד עבודתם.

 תפקידים ציבוריים 
כנציג הציבור החרדי כיהן הרב בן פורת כחבר הוועדה המחוזית לתכנון ובנייה (1991–1995) וחבר ועדת סל התרופות (2000–2005) וחבר דירקטוריון בגן החיות התנ"כי.

קישורים חיצוניים


 שעורי הרב פורת באתר בינינו
 מאגר שעורי הרב פורת באתר הידברות

 הערות שוליים 

קטגוריה:עולים בשנות ה-1950
קטגוריה:בוגרי ישיבת מיר (ירושלים)
קטגוריה:ישראלים ילידי פולין
קטגוריה:ראשי ישיבות לחוזרים בתשובה
קטגוריה:רבנים ליטאים ישראלים
קטגוריה:סגל ערוץ הידברות
קטגוריה:ישראלים שנולדו ב-1946